La Bibia piemontèisa/Testament Neuv/Roman/Roman 13


Litra dl'Apòstol Pàul ai cristian ëd Roma

13

Ij dover anvers j'autorità 
Che tùit as sugeto a j'autorità ch'a governo le nassion, përchè a-i é gnun-a autorità ch'a ven-a nen da Nosgnor, e j'autorità ch'a-i son a son ordinà da Nosgnor. A l'é për lòn che coj ch'a fan oposission a l'autorità, a fan n’oposission a n'ordinansa 'd Nosgnor. Coj ch'a-j fan oposission, a van ancontra a 'n giudissi ‘d condan-a, përchè coj ch'as comporto bin a l'han nen d'avèj tëmma dj’autorità, ma coj ch'as comporto mal. Ora, veus-to nen avèj tëmma dj'autorità? Fa lòn ch'a l'é giust e ti t'arseivras ëd làude. L'autorità a l'é al servissi 'd Nosgnor për tò bin, ma s'it fas dël mal, àbie tëmma, përchè a l'é pa për nen che l'autorità a pòrta la spa, përchè a l'é al servissi 'd Nosgnor për dé ai malfasent lòn ch'a merito. A l'é për costa rason ch'a venta sugetesse a j'autorità, nen mach për tëmma dël castigh, ma 'dcò për motiv ëd cossiensa. An efet, a l'é 'dcò për lòn ch'i paghe le taje, përchè j'autorità an lòn ch'a fan a son al servissi 'd Nosgnor. Rende donca a tuti lòn ch'a l'é dovuje: le taje a coj ch'i deuve le taje, ël pedagi a chi 'l pedagi, la tëmma a chi la tëmma, l'onor a chi l'onor.

Esortassion a voleje bin al pròssim 

Àbie nen ëd débit foravìa che 'd volèjve bin l'un a l'àutr, përchè col ch'a veul bin a j'àutri a l'ha adempì la Lege, përchè 'l nen comëtte adulteri, ël nen massé, ël nen robé, ël nen dì 'l fàuss, ël nen invidié, e tuti j'àutri comandament, as peudo compendié an sta paròla-sì: It voreras bin a tò pròssim coma a ti medésim. L'amor a fà nen ëd mal al pròssim: donque, 'l compiment ëd la lege a l'é l'amor.

Motivassion ëd na condòta divòta 

Fé lolì përch' i seve bin qual ch'a sia 'l temp ch'i vivoma ancheuj: a l'é l'ora 'd dësvijesse dal seugn, përchè nòstra salvëssa a l'é pì davzin-a adess che cand ch'i soma dventà chërdent. La neuit a l'é press che finìa e 'l di a l'é avzinasse. Donca, a venta buté da banda j'euvre dël top e butesse adòss j'arme dla lus. Portomse da përson-e oneste ch'a vivo a la lus dël sol; nen an galuparìe, nen an ambriacògne, nen an gargarìe, nen an insolense, nen an querimònie, nì 'nt l'invìdia. Al contrari, arvestive dël Signor Gesù Crist e pijeve nen cura dla carn, parèj che ij sò desideri as dësvio nen.

Nòte 

Bibia
Testament Neuv
Roman